מטריקס (חברה)

מטריקס אי טי בע"מ היא חברת שירותי טכנולוגיית מידע (IT) ציבורית בעלת נוכחות בינלאומית, הנסחרת בבורסה לניירות ערך בתל אביב (סימול: MTRX). חברת בת של חברת פורמולה מערכות הישראלית שהיא עצמה חברת בת של חברת אסקו הפולנית. נכון לשנת 2023 מעסיקה מטריקס כ־16,000 עובדים בארץ ובחו"ל. מטריקס נסחרת בבורסה לניירות ערך בתל אביב במדד תל אביב 125 החל מ-2002.

מנכ"ל החברה מיום הווסדה הוא מוטי גוטמן.

החברה מתמחה באספקת פתרונות טכנולוגיים לארגונים, ופועלת במגוון תחומים, בהם: שירותי ענן, דאטה ובינה מלאכותית (לרבות בינה מלאכותית יוצרת - Generative AI), אבטחת סייבר, טרנספורמציה דיגיטלית, הדסה, ייעוץ ואינטגרציית מערכות. שירותי החברה משלבים ייעוץ עסקי טכנולוגי ושירותי פיתוח תוכנה מקצה לקצה, תוך הישענות על רשת שותפויות (אקו-סיסטם) עם חברות תוכנה וטכנולוגיה גלובליות.

עם בסיס הלקוחות של החברה בארץ ובעולם נמנים מוסדות פיננסיים, משרדי ממשלה וחברות ממשלתיות, ארגונים ביטחוניים, חברות היי-טק, רשתות קמעונאות, ארגוני בריאות ותחבורה.

מחזור המכירות של מטריקס במהלך שנת 2024 הגיע ל-5.6 מיליארד שקל. בשנת 2025 דירגה חברת המחקר והייעוץ STKI את מטריקס כמובילת שוק שירותי ה-IT בישראל 20 שנים ברציפות.

 היסטוריה 
בשנת 2001, בזמן המשבר הכלכלי שחווה השוק העולמי והישראלי, הוחזקו על ידי קבוצת פורמולה מערכות הישראלית אשכול רחב של חברות טכנולוגיה, חלקן ספקיות שירותי טכנולוגיות מידע (IT) וחלקן חברות שפיתחו טכנולוגיות. דני גולדשטיין, יו"ר פורמולה מערכות דאז, החליט כי יהיה יעיל יותר לאחד את כל החברות המספקות שירותי טכנולוגיות מידע בישראל לחברה אחת תחת מותג אחד. לצורך משימת איחוד החברות גויס מוטי גוטמן, שהחל במלאכת הקמת החברה ומיזוג החברות. בשלב הראשוני בוצע מיזוג של חמש חברות (פורסופט, ניקוב, איי-סופט, אלרון טלסופט ובשן מערכות) שהביא להקמתה של חברת מטריקס בספטמבר 2001 כאשר בחודש דצמבר באותה השנה הונפקה חברת מטריקס בבורסה לניירות ערך בתל אביב. בשנת 2002 המשיך תהליך המיזוג בו החברות ניו- אפליקום, קומסופט, סיון מערכות וסינטק מוזגו עם חברת מטריקס. מטריקס נסחרת כיום במדד תל אביב 100. קבוצת פורמולה מערכות מחזיקה ב-50.5% ממניות מטריקס. בשנת 2006 מכר גולדשטיין את השליטה בפורמולה לקבוצת אמבלייז, אשר מכרה אותה בשנת 2010 לקבוצת Asseco הפולנית, המדורגת בין עשר חברות התוכנה המובילות באירופה.

מראשית הקמתה ולאורך שנות קיומה אסטרטגיית הצמיחה של מטריקס מושתתת הן על צמיחה אורגנית והן על רכישות ומיזוגים של חברות כבסיס לגידול וכניסה למגזרים חדשים. בין החברות אותן רכשה החברה לאורך השנים, ג'ון ברייס הדרכה, טנגרם, סיבם, קבוצת סינטק, קבוצת ניו-אפליקום, אפקט, ספיה, טאקט מערכות, אונואפס, נטווייז, 2Bsecure ,באבקום, המי"ל, Exzac, Xtivia, Aviv AMCG, programa (הנקראת כיום Matrix-IFS),זברה טכנולוגיות, RDT Systems, אורטק, Alacer, גב מערכות ועוד.

למטריקס נציגויות ושותפויות עסקיות עם חברות תוכנה בינלאומיות מובילות רבות, ביניהן: Dynatarce, BMC, Red Hat, SAP. החל משנת 2015 היא מייצגת את חברה "קורנרסטון און-דימנד" בישראל.

בשנת 2004, מול מגמת הקמת מרכזי פיתוח במודל Off-Shore בהודו ובדרום-מזרח אסיה, הקימה מטריקס את מיזם תלפיות - מרכז פיתוח בישראל המעסיק נשים חרדיות שהוכשרו מקצועית על ידי חטיבת ההדרכה וההטמעה במטריקס. המיזם פועל תחת הכללים והתנאים הסביבתיים שמאפשרים העסקת נשים חרדיות קרוב למקום מגוריהן, ובברכת ראשי הקהילה, וכולל נכון ל-2014 כ-900 נשים חרדיות העובדות בתחום פיתוח תוכנה ובדיקות תוכנה עם עשרות לקוחות בשוק הישראלי והעולמי. צעד חדשני זה זיכה את מטריקס בפרסים ובשבחים לצד ביקורת על ניצול ומתן שכר נמוך.

ב-24 בפברואר 2026 השלימה החברה למזג לתוכה את החברה האחות מג'יק תעשיות תוכנה.

 ציר זמן ואבני דרך 

 ציר זמן ואבני דרך 
מאז הקמתה ב-2001, צמחה מטריקס באמצעות שילוב של חדשנות טכנולוגית ורכישות אסטרטגיות. להלן ציר הזמן של אבני הדרך המרכזיות בפעילות החברה:

 2001: הקמת מטריקס כמיזוג של מספר חברות טכנולוגיה תחת קבוצת פורמולה מערכות.
 2002: מניות החברה מתחילות להיסחר במדד ת"א 125 בבורסה לניירות ערך בתל אביב.
 2005: הקמת חטיבת Matrix Global, זרוע ה-Offshore של החברה, והקמת מרכז "תלפיות" המעסיק נשים מהמגזר החרדי במודיעין עילית.
 2007: הרחבת הפעילות לשוק האמריקאי עם רכישת חברת Exzac (כיום חלק מ-Matrix-IFS), המתמחה בפתרונות ציות ומניעת הלבנת הון.
 2011: רכישת חברת באבקום (Babcom), צעד שהרחיב את פעילות החברה לתחומי שירותי הלקוחות ומיקור החוץ במגזרים מגוונים.
 2014: הקמת CloudZone, יחידת הענן של מטריקס, המספקת פתרונות מתקדמים על גבי הפלטפורמות של AWS, Google ו-Azure.
 2016: רכישת חברת XTIVIA בארה"ב, המפתחת פתרונות דאטה ופורטלים ארגוניים.
 2020: מטריקס נבחרת כשותפה מרכזית בפרויקטים לאומיים בתחום הדיגיטל והסייבר בישראל.
 2024: החברה משיקה מרכזי מצוינות בתחום ה-Generative AI, המטמיעים בינה מלאכותית יוצרת בארגונים גדולים.
 2026 (פברואר): השלמת המיזוג האסטרטגי עם חברת מג'יק תעשיות תוכנה, מהלך המבסס את מעמדה של מטריקס כקבוצת טכנולוגיה גלובלית מובילה.

 קישורים חיצוניים 



 הערות שוליים 

קטגוריה:חברות הנסחרות בבורסה לניירות ערך בתל אביב
קטגוריה:חברות תוכנה ישראליות
קטגוריה:חברות שירותי מחשוב ישראליות
קטגוריה:הרצליה: חברות
קטגוריה:ישראל: חברות שהוקמו ב-2001